ΓΡΑΠΤΗ ΕΡΩΤΗΣΗ P-0375/99

υποβολή: Karla Peijs (PPE) προς την Επιτροπή

(17 Φεβρουαρίου 1999)

Θέμα: Εφαρμογή της Οδηγίας 94/62/ΕΚ

1. Μπορεί η Επιτροπή να αναφέρει σε ποιά κράτη μέλη και κατά πόσο η Οδηγία 94/62/ΕΚ(1) έχει ενσωματωθεί στο εθνικό δίκαιο;

2. Μπορεί η Επιτροπή να αναφέρει κατά πόσο τα κράτη μέλη έχουν προβλέψει συστήματα (περισυλλογής) προκειμένου, το αργότερο εως τις 30 Ιουνίου 2001, να ανταποκριθούν στο στόχο της ανάκτησης τουλάχιστον 15 % των ξύλινων συσκευασιών που κυκλοφορούν στην αγορά και της επαναχρησιμοποίησής τους ως πρώτης ύλης;Μπορεί η Επιτροπή να επιβεβαιώσει οτι σε ορισμένες χώρες ( όπως στη Δανία, το Ηνωμένο Βασίλειο, τη Γαλλία, την Ισπανία, την Πορτογαλία και την Ιταλία) δεν υπάρχουν ακόμα συστήματα επαναχρησιμοποίησης του υλικόυ ξύλινων συσκευασιων (π.χ. για ξύλινα δοκάρια);

3. Συμμερίζεται άραγε η Επιτροπή την άποψη οτι η μη τήρηση της οδηγίας 94/62/ΕΚ ενδέχεται να έχει αρνητικές για τον ανταγωνισμό συνέπειες για τις επιχειρήσεις που την τηρούν; Εαν όχι, για ποιό λόγο;

4. Προτίθεται η Επιτροπή, ως θεματοφύλακας του ευρωπαϊκού δικαίου να προβεί σε διαβήματα προς τα κράτη μέλη που δεν έχουν λάβει ακόμη τα κατάλληλα μέτρα για να ανταποκριθούν στο στόχο της οδηγίας; Εαν ναι, σε ποιά διαβήματα;

Απάντηση της κας Bjerregaard εξ ονόματος της Επιτροπής

(22 Μαρτίου 1999)

1. Η Επιτροπή παρακολουθεί πολύ στενά την εφαρμογή, στα κράτη μέλη, της οδηγίας 94/62/ΕΚ της 20 Δεκεμβρίου 1994 για τις συσκευασίες και τα απορρίμματα συσκευασιών(2). Σήμερα, ακόμη δέκα κράτη μέλη έχουν ολοκληρώσει την πλήρη εφαρμογή της οδηγίας, ενώ για πέντε κράτη μέλη έχουν κινηθεί και εκκρεμούν διαδικασίες επί παραβάσει για την μη κοινοποίηση εθνικών μέτρων εφαρμογής (Βέλγιο, Γερμανία, Ελλάς, Γαλλία και Ηνωμένο Βασίλειο).

2. Δυνάμει του άρθρου 7 της οδηγίας, τα κράτη μέλη οφείλουν να λαμβάνουν τα μέτρα που είναι αναγκαία για να εξασφαλίσουν ότι οργανώνονται συστήματα για την επιστροφή, αποκομιδή, και ανάκτηση των συσκευασιών και των απορριμμάτων συσκευασιών, ούτως ώστε να επιτυγχάνονται οι στόχοι της οδηγίας, ειδικότερα δε οι στόχοι οι σχετικοί με την ανακύκλωση και την ανάκτηση. Τα συστήματα αυτά καλύπτουν όλες τις συσκευασίες και τα απορρίμματα συσκευασιών, συμπεριλαμβανομένων των ξύλινων συσκευασιών. Σε γενικές γραμμές, η υποχρέωση βαρύνει κάθε επιχείρηση, εκτός εάν η ευθύνη έχει μεταβιβαστεί σε συμπεφωνημένο οργανισμό. Αυτό σημαίνει ότι εναπόκειται στις βιομηχανικές επιχειρήσεις να αυτοοργανωθούν, εφόσον τα υφιστάμενα συστήματα δεν καλύπτουν τις ξύλινες συσκευασίες, πράγμα που ενδέχεται να συμβαίνει στα κράτη μέλη στα οποία αναφέρεται το Αξιότιμο Μέλος του Κοινοβουλίου. Διαφορετικά, κάθε επιχείρηση οφείλει να οργανώνει, μεμονωμένα, το σύστημα αποκομιδής.

Η απόφαση της Επιτροπής 97/138/ΕΚ της 3ης Φεβρουαρίου 1997(3) ορίζει ότι τα κράτη μέλη υποβάλλουν στην Επιτροπή τους ολοκληρωμένους πίνακες του συστήματος βάσεων δεδομένων για τις συσκευασίες και τα απορρίμματα συσκευασιών. Η παροχή των δεδομένων είναι υποχρεωτική όσον αφορά τα γυαλιά, τα πλαστικά, το χαρτί και χαρτόνι, καθώς και τα μέταλλα. Τα σχετικά με το ξύλο στοιχεία συμπληρώνονται σε προαιρετική βάση. Οι πίνακες πρέπει να συμπληρώνονται αρχής γενομένης από τα δεδομένα για το έτος 1997, και υποβάλλονται εντός 18 μηνών από το τέλος του περί ου ο λόγος έτους. Μέχρι στιγμής δεν έχουν περιέλθει στην Επιτροπή πίνακες, και, ως εκ τούτου, οι σχετικές πληροφορίες δεν είναι ακόμη διαθέσιμες.

3. Η οδηγία καλύπτει όλες τις συσκευασίες και τα απορρίμματα συσκευασιών, ενώ τα συστήματα πρέπει να σχεδιάζονται προκειμένου να αποφεύγεται η παρεμβολή προσκομμάτων στις συναλλαγές και οι στρεβλώσεις του ανταγωνισμού.

4. Σε περίπτωση που τα κράτη μέλη δεν λαμβάνουν επαρκή μέτρα συμμόρφωσης με την οδηγία, είναι δυνατή η δρομολόγηση διαδικασίας επί παραβάσει σύμφωνα με το άρθρο 169 της συνθήκης ΕΚ.

(1) ΕΕ L 365 της 31.12.1994, σελ. 10.

(2) ΕΕ L 365 της 31.12.1994.

(3) ΕΕ L 52 της 22.2.1997.